CELEX: 
Language: bg
Date: 2020-10-08 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2019/516 на Европейския парламент и на Съвета чрез определяне на списъка на въпросите, които да бъдат разглеждани при всеки проверовъчен цикъл

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С член 5, параграф 2 от Регламент (ЕС) 2019/516 на Европейския парламент и на Съвета от 19 март 2019 г. относно хармонизирането на брутния национален доход по пазарни цени и за отмяна на Директива 89/130/ЕИО, Евратом на Съвета и Регламент (ЕO, Евратом) № 1287/2003 на Съвета (Регламент за БНД)
                  1
                Комисията се оправомощава да приеме делегирани актове за определяне на списъка с въпроси, които да бъдат разглеждани при всеки проверовъчен цикъл за осигуряване на надеждността, изчерпателността и възможно най-голяма степен на съпоставимост на данните за БНД, в съответствие с ЕСС 2010.
            
            
               По силата на член 5, параграф 3 от Регламента за БНД Комисията, въз основа на този списък с въпроси, впоследствие установява чрез актове за изпълнение специфичните мерки за повишаване на съпоставимостта, надеждността и изчерпателността на данните за БНД на държавите членки.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията проведе надлежни консултации при подготовката на настоящия делегиран акт. По силата на член 2, буква д) от Решение C/2019/3651 на Комисията
                  2
                бе проведена консултация с експертната група за брутния национален доход към Комисията. Комисията също така се допита до директорите по макроикономическа статистика и до експертната група „Национални статистически институти в рамките на Европейската статистическа система“. 
            
            
               Комисията редовно уведомяваше за консултациите Европейския парламент и Съвета.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия делегиран акт се определя списъкът с въпроси, които да бъдат разглеждани при всеки проверовъчен цикъл. 
            
            
               Делегираният акт е от значение за Европейското икономическо пространство (ЕИП), поради което ЕИП е включено в обхвата му на приложение.
            
            
               Делегираният акт няма отражение върху бюджета на ЕС.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 8.10.2020 година
            
            
               за допълнение на Регламент (ЕС) 2019/516 на Европейския парламент и на Съвета чрез определяне на списъка на въпросите, които да бъдат разглеждани при всеки проверовъчен цикъл
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/516 на Европейския парламент и на Съвета от 19 март 2019 г. относно хармонизирането на брутния национален доход по пазарни цени и за отмяна на Директива 89/130/ЕИО, Евратом на Съвета и Регламент (ЕO, Евратом) № 1287/2003 на Съвета (Регламент за БНД)
                  3
               , и по-специално член 5, параграф 2 от него,
            
            
               като има предвид, че:
            
         
         
            
               (1)Необходими са подходящи мерки, за да се осигури надеждността, изчерпателността и съпоставимостта на данните за брутния национален доход (БНД) по пазарни цени.
            
            
               (2)В изпълнение на член 5, параграф 1 от Регламента за БНД и с цел да се проверят източниците, използването им и методите за съставяне на агрегатите на БНД и техните компоненти, Комисията изготвя проверовъчен модел в тясно сътрудничество с експертната група за БНД. Този модел следва да отчете списъка с въпроси, установен в настоящия делегиран регламент.
            
            
               (3)Въз основа на процеса по проверка на данните за БНД, извлечените поуки от предишните проверовъчни цикли и обратната информация от експертите по националните сметки от държавите членки, Комисията определи въпросите с цел осигуряване на надеждността, изчерпателността и съпоставимостта на данните за БНД,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Списъкът с въпроси, които да бъдат разглеждани при всеки проверовъчен цикъл за осигуряване на надеждността, изчерпателността и съпоставимостта на данните за БНД, включва следните теми:
            
            
               –определяне на географската територия;
            
            
               –принципи за оценяване на жилищните услуги;
            
            
               –третиране на възстановяванията на ДДС;
            
            
               –мерки с оглед на изчерпателността;
            
            
               –третиране на несъбрания ДДС.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 8.10.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 91, 29.3.2019 г., стр. 19.
               
               
                  
                     (2)
                  
                        ОВ C 174, 21.5.2019 г., стр. 5.
               
               
                  
                     (3)
                  
                        ОВ L 91, 29.3.2019 г., стр. 19–24.